Hargaš, Ján, poslanec NR SR (2024-04-23):
Som rád, že to, pán predsedajúci, pripomínate práve vy, že mi to dneska takto vyšlo, že teda od vás som dostal pokarhanie, že toto nie je cirkus, ale parlament. Milé! Poďme k téme. Vláda sa zaviazala, že bude pravidelne prijímať antibyrokratické balíčky, sto opatrení na zlepšenie podnikateľského prostredia ročne. A teda takto začína dôvodová správa vášho zákona. A teda som rád, že pani ministerka sedíte, ale teda ja by som vám rád pomohol v tomto. Mne sa to veľmi páči, že to robíte. Aj v prvom čítaní sme tento váš zákon podporili, čiže ja ho ani v tomto druhom čítaní vôbec nebudem kritizovať, ale, práve naopak, podporíme ho aj v druhom čítaní, a dokonca mám pre vás jedno vylepšenie, ktoré, ak som to správne počul, tak vy ste hovorili, že tento zákon celkovo ušetrí nejakých 600-tisíc? (Reakcia ministerky.) 650-tisíc eur. Tak ja mám pre vás ponuku, ja mám pozmeňujúci návrh, ktorý nám ušetrí 4,5 milióna eur ročne štátu aj podnikateľom dohromady. Čiže tým dávam najavo, že na konci budem čítať pozmeňujúci návrh, ktorý teraz v krátkosti odôvodním. Samozrejme, sú veci, kde sa s touto vládou nedokážeme zhodnúť a budeme vám robiť tvrdú opozíciu. To, ako teraz valcujete právny štát, ako ohrozujete eurofondy, podkopávate nezávislé médiá, tam jednoducho vám neuhneme a budeme vytrvalo brániť piliere tejto spoločnosti. Ale sú oblasti, kde aj my vieme nájsť spoločnú reč, a odstraňovanie byrokracie je jednou z nich. Nám v Progresívnom Slovensku veľmi záleží na tom, aby sme firmám pomáhali, aby sa im na Slovensku podnikalo jednoducho, aby sme ich podporovali a nezaťažovali ich zbytočnými povinnosťami. A tu v tomto prípade sa nerozchádzame na nejakých hodnotách, morálke alebo inej problematike, tu sa rozprávame o zbytočných papierovačkách, kde predpokladám, že tieto papierovačky lezú na nervy každému bez ohľadu na to, či je zo SMER-u, SaS-ky, HLAS-ku, alebo či je z PS-ka. Preto by som vám teda predstavil doplňujúci návrh, ktorý nijakým spôsobom nezasahuje do vášho zákona, že by ho nejakým spôsobom menil, práve naopak, je to doplňujúci, čiže ho rozširuje, dopĺňa časť, kde môžme teda podnikateľom pomôcť ešte viac. Pôjdem trochu do histórie. V roku 2018, keď bol podpredsedom vlády pre informatizáciu pán Raši, tak sa prijal zákon proti byrokracii. Vďaka tomuto zákonu sa odstránilo zbytočné nosenie výpisov medzi jednotlivými úradmi. Čiže ak ste prišli na úrad a tí od vás chceli nejaký výpis z obchodného registra, tak vás už neposielali, aby ste si ten výpis išli niekde zohnať, ale jednoducho pomocou informačných systémov si úrady tieto informácie medzi sebou vymenili a občania prestali behať a robiť poštárov medzi týmito, týmito úradmi. Potom nasledovali ďalšie dve vlny takéhoto odstraňovania byrokracie a zbytočných výpisov. Tá posledná najväčšia sa udiala v roku 2021. Som rád, že som mohol byť aj ja jej súčasťou pri tom návrhu zákona aj pri realizácii. A predstavte si, že tento návrh zákona, keď v roku 2021 sa robilo najväčšie rušenie zbytočných výpisov, tak ten návrh zákona vtedy podporilo až na jedného poslanca všetci, ktorí tu sedeli. Ak si dobre pamätám, zo 144 prítomných poslancov 143 bolo za. Ak si pamätáte, že kto sedel v tomto kúte (rečník zakrúžil ľavou rukou), tu sedeli teda iné osobnosti, to boli fašisti vtedy, len pre tých, čo tu neboli a nesledovali to, tak aj tí dokonca podporili zákon proti byrokracii. To je, ako Ivo dneska povedal, ako sa to pekne ľúbivou slovenčinou hovorí, to je no-brainer, že to je niečo, čo proste každý, každý uzná, že to je niečo dobré a v prospech tejto krajiny. Čiže už vtedy sa ukázalo, že rušenie byrokracie nemá byť o nejakých straníckych líniách. Má to byť o dobrom riešení pre občanov a pre podnikateľov na Slovensku. Čiže mali sme tieto tri vlny rušenia byrokracie a podarilo sa odstrániť výpisy v štáte. Čiže úradom už nemusíme nosiť tie papiere, ony si už tie informácie pomocou informačných systémov vymenia medzi sebou. Ale čuduj sa svete, odstránilo sa 22 výpisov a štyri z nich ešte stále vydáva Slovenská pošta. A Slovenská pošta každý rok vydá 350-tisíc a viac výpisov. V roku 2022 to bolo 358-tisíc výpisov. Preto som si sem doniesol tie dva balíky papiera, pretože každý z nich má 500 kusov papiera, čiže dohromady to je tisíc, čiže tie dva balíky, ktoré som tu mal na začiatku, tak to je množstvo papiera, ktoré sa každý jeden deň na pobočkách Slovenskej pošty vydáva. A kladiete si otázku, prečo sa vydávajú tie papiere, prečo sa tie výpisy stále, stále vydávajú, keď už sme ich zrušili na úradoch? No preto sa vydávajú, pretože ľudia ich musia nosiť niekam inam. Nosia ich do komerčnej sféry, nosia ich do bánk, do poisťovní, telekomunikačným operátorom. Každý, kto podniká, tak určite zažil situáciu, že si potreboval vybaviť niečo v banke, založiť podnikateľský účet alebo u operátora si potreboval založiť paušál na firmu. Žiadali od neho výpis z obchodného registra, výpis z registra trestov, kadejaké údaje z katastra, ak ste si vybavovali hypotéku alebo niečo podobné. Čiže tých 350-tisíc kusov papiera, ktoré sa každoročne vydávajú stále na slovenských poštách, ľudia dnes v prevažnej miere nosia do komerčnej sféry. A pointou a podstatou môjho doplňujúceho návrhu je, aby sme kontrolovaným spôsobom komerčným subjektom umožnili pristupovať do štátnych databáz, aby si so súhlasom tej osoby, ktorej sa to týka, mohli preveriť informácie namiesto toho, aby toho človeka posielali na poštu alebo do iného úradu, že prineste mi ten papier. Hej, čiže v rámci štátu to funguje, funguje to niekoľko rokov, IT systémy na to máme, je veľmi jednoduché takéto dáta sprístupniť komerčným firmám tak, aby ste nabudúce, keď podnikáte, prišli do banky a budú chcieť od vás výpis z obchodného registra, tak im jednoducho povolíte pristúpiť k týmto údajom v štátnom registri. Tá banka si to overí priamo v tom registri a vy nemusíte chodiť na poštu, nemusíte chodiť nikam. Toto je podstata toho môjho, toho môjho návrhu. Realizácia naozaj nie je komplikovaná. Informačné systémy, ktoré zabezpečujú, že tie dáta sú vyčistené, tak tie už existujú niekoľko rokov. Z eurofondov sa teraz dokončil projekt, ktorý umožňuje to zdieľanie smerom navonok zo štátu do komerčnej sféry. Čiže IT systémy na to máme. Takže keď som si tak zahral diablovho advokáta, tak som si tak kládol otázku, že čo by ste asi mohli vytknúť tomu, že prečo by to nebol dobrý návrh, aj keď teda ja stále verím naivne, že to podporíte. A že prečo by to nebol dobrý návrh, no ja neviem, tak možno, možno ešte potrebuje ministerstvo informatizácie alebo vaše ministerstvo, neviem, trochu viac času. V poriadku, tak povedzte, nebude to účinné od 1. júla, môžme to dať kľudne aj o rok, že to bude od 1. júla 2025. Ja som s tým v pohode. Ak potrebuje štát trochu viac času, aby sa na to pripravil, to je jednoduchá legislatívna vec, ktorú tu vieme v rámci rozpravy, ja sa prihlásim do ústnej, dám vám druhý pozmeňovák, ktorý bude mať účinnosť posunutú o rok, stačí povedať. Okrem toho rozmýšľal som, že čo ďalšie by mohlo, že tak neviem, tak rozpočtovo možno, že nemáme peniaze na to. No, keď máme peniaze na ministerstvo športu, tak predpokladám, že máme aj pár stotisíc na úpravu takýchto systémov, alebo iné veci sa tu, na iné veci sa tu míňajú, míňajú peniaze. A na túto výtku by som mal takú odpoveď, že v doložke, v doložke k tomu zákonu, ktorý som ja predkladal ešte vo februári, máte krásne vyčíslené, ako sme prišli k tej úspore 4,5 mil. eur. Čiže za pár stotisíc investície dostaneme návratnosť 4,5 mil. eur ušetrených peňazí, ušetreného času, ušetrených nervov. Čiže oplatí sa to, takže tam by asi ani minister financií s tým nemal mať nejaký problém. Jednoducho ten business keys tam je. Takže neviem, toto boli také dve oblasti, ktoré mi napadli. Ešte možno nejaká ďalšia mi napadne, že čo by mohol byť ešte problém. Rozmýšľam, veď času máme, čas vieme vyriešiť, peniaze tiež vieme vyriešiť. Neviem, čo by ešte mohlo byť. Ešte by mohol byť problém, že to je opozičný návrh, tomu rozumiem. Teda vyskúšali sme, nerozumiem tomu, ale vyskúšali sme si to vo februári. A ja dúfam, že cez toto sa naozaj vieme, vieme preniesť. Keď som tento zákon ako samostatnú novelu zákona o e-Governmente predkladal vo februári, bolo to pod číslom parlamentnej tlače 169, keby si niekto chcel naštudovať tú doložku alebo dôvodovú správu do detailu, pretože teraz to nebude také rozsiahle, tak rozsiahlo popísané, tak všetko je tam. Tak všetci z koalície sa zdržali až na jedenástich, ktorí dokonca hlasovali proti tomu môjmu zákonu. Čiže ja som si dovolil potom vytvoriť taký tím 1. FC byrokracia , táto jedenástka fanúšikov chodenia na úrady, chcem veriť tomu, že to bol iba omyl, že omylom stlačili, že hlasujú proti. Tak ja naozaj verím, že tu dokážeme aj verejnosti ukázať, že na mnohých veciach koalícia a opozícia sa nezhodneme a nesúhlasíme, tak ja by som bol rád, keby sme ukázali, že na veciach, ktoré v minulosti dokázali podporiť ešte aj fašisti, lebo aj tí vedia, že byrokracia neprospieva podnikateľom na Slovensku a občanom na Slovensku, tak na takejto veci sa zhodnúť, zhodnúť vieme. Budem tomu veľmi rád, prípadne privítam aj spätnú väzbu, ak by ste chceli vystúpiť v rámci rozpravy, tak aby som na vás mohol poťažmo aj reagovať a vysvetliť niektoré možno pripomienky, ktoré by ste, ktoré by ste vzniesli. Hovorím, vo februári som neprešiel dverami, tak teraz sa vraciam oknom a naozaj máme tu zákon, ktorý má pomôcť podnikateľom odstraňovať byrokraciu. Hovoríte, že ušetríte 600-tisíc eur ročne. Tak ja k nemu dávam pozmeňovák, ktorý nám ročne ušetrí 4,5 milióna eur. Na základe iniciatívy, ktorú začínal pán minister Raši, na základe informačných systémov, ktoré na tom ministerstve sú, jednoducho všetko je pripravené na to, aby ste podnikateľom vedeli zásadným spôsobom uľahčiť život, a budem veľmi rád, ak sa k tomu postavíte konštruktívne a tento pozmeňujúci návrh podporíte. No a teraz prejdem k čítaniu doplňujúceho návrhu, keďže ho predkladám až v druhom čítaní. Aha, a to vlastne to bol ešte jeden dôvod, čo som si spomenul. Aha, možno mi vytknú, že to predkladám až v druhom čítaní. Tak na to môj protiargument by bol, že jednak som to komunikoval s ministerstvom hospodárstva, že takýto pozmeňovák tu bude, on je predložený už viac ako týždeň, a jednak ešte vo februári tu bol samostatný zákon, čiže čas na naštudovanie toho, že o čo tu ide, tu naozaj bol a verím, že keď tu je vôľa odstraňovať byrokraciu, tak sa touto cestou vyberieme. Takže teraz prečítam doplňujúci návrh. Doplňujúci návrh poslanca Národnej rady Slovenskej republiky Jána Hargaša k vládnemu návrhu zákona, ktorým sa menia a dopĺňajú niektoré zákony v súvislosti so zlepšovaním podnikateľského prostredia a znižovania administratívnej záťaže, tlač 135. V súlade s ustanoveniami zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov predkladám nasledujúci pozmeňujúci a doplňujúci návrh k vládnemu návrhu zákona, ktorým sa menia a dopĺňajú niektoré zákony v súvislosti so zlepšovaním podnikateľského prostredia a znižovaním administratívnej záťaže, tlač 135. Vo vládnom návrhu zákona navrhujem toto doplnenie: Za čl. II sa vkladá nový čl. III, ktorý znie: „Čl. III Zákon č. 305/2013 Z. z. o elektronickej podobe výkonu pôsobnosti orgánov verejnej moci a o zmene a doplnení niektorých zákonov (zákon o e-Governmente) v znení zákona č. 214/2014 Z. z., zákona č. 29/2015 Z. z., zákona č. 130/2015 Z. z., zákona č. 273/2015 Z. z., zákona č. 272/2016 Z. z., zákona č. 374/2016 Z. z., zákona č. 238/2017 Z. z., zákona č. 69/2018 Z. z., zákona č. 313/2018 Z. z., zákona č. 211/2019 Z. z., zákona č. 134/2020 Z. z., zákona č. 416/2020 Z. z., zákona č. 325/2022 Z. z. a zákona č. 301/2023 Z. z. sa dopĺňa takto: V § 10 sa odsek 11 dopĺňa písmenom k), ktoré znie: „k) poskytovanie údajov podľa písmena j), so súhlasom osoby, ktorej sa takéto údaje týkajú, tretej strane,”. § 55 sa dopĺňa odsekom 6, ktorý znie: „(6) Správca modulu procesnej integrácie a integrácie údajov poskytuje údaje z informačných systémov, z ktorých sú orgány verejnej moci pri svojej úradnej činnosti povinné a oprávnené získavať a používať údaje,29aa) vždy aj spôsobom a v rozsahu podľa § 10 ods. 11 písm. j) a k); na poskytovanie týchto údajov vytvorí správca modulu procesnej integrácie a integrácie údajov verejne dostupné aplikačné rozhranie. Údaje podľa prvej vety sú použiteľné na právne účely rovnako, ako sú použiteľné na právne účely pre orgán verejnej moci podľa osobitného predpisu.29ab)“ Poznámky pod čiarou k odkazom 29aa a 29ab znejú: „29aa) 	§ 1 ods. 3 a 4 zákona č. 177/2018 Z. z. o niektorých opatreniach na znižovanie administratívnej záťaže využívaním informačných systémov verejnej správy a o zmene a doplnení niektorých zákonov (zákon proti byrokracii) a o zmene a doplnení niektorých zákonov v znení neskorších predpisov. 29ab) § 1 ods. 1 zákona č. 177/2018 Z. z. v znení zákona č. 310/2021 Z. z.“ Za § 60j sa vkladá § 60k, ktorý vrátane nadpisu znie: „§ 60k Prechodné ustanovenia k úpravám účinným od 1. júla 2024 (1) Správca modulu procesnej integrácie a integrácie údajov zabezpečí plnenie povinností podľa § 55 ods. 6 najneskôr od 1. septembra 2024, pričom aplikačné rozhranie a popis jeho použitia sprístupní najneskôr do 1. júla 2024. (2) Postup a podmienky, ktoré musia byť podľa predpisov o informačných technológiách vo verejnej správe a tohto zákona splnené na poskytovanie údajov podľa § 10 ods. 11 písm. k), zverejňuje ministerstvo investícií na svojom webovom sídle a na ústrednom portáli.“.“ Nasledujúce novelizačné články sa primerane prečíslujú. Ďakujem, pán predsedajúci, skončil som.